Lissa Mathiasen (S), 2007-04-27:
Jeg sidder egentlig og funderer over, hvad det er for et ærinde, hr. Per Ørum Jørgensen er ude i, siden vi gentagne gange fra talerstolen skal høre forsøg på at så tvivl om Socialdemokraternes holdning til det her.
To gange har vi sagt meget klart i vores egne forslag og ved gentagne debatter om det her spørgsmål: Vi ønsker ikke at blande os i folkekirkens indre anliggender, det ligger os totalt fjernt, men til gengæld synes vi ikke, det er folkekirken, der skal blande sig i, hvordan lov om registreret partnerskab ser ud.
Det er nemlig et forbud, der ligger her, og det er det, vi vil fjerne.
Og derfor vil jeg godt spørge, om hr. Per Ørum Jørgensen ikke godt vil medgive, at der rent faktisk to gange fra Socialdemokraternes side har været fremsat det her forslag, hvor vi siger: Vi ønsker ikke at blande os i folkekirkens indre anliggender.
Kan man bekræfte det fra hr. Per Ørum Jørgensens side?
Det er Socialdemokratiets helt klare politik, at vi ønsker at sikre ligestilling og dermed også fjerne de forhindringer, der i dag er i lovgivningen for at sikre lige rettigheder.
Det er vores ønske, for at gøre det helt klart, at sikre, at homoseksuelle får mulighed for stedbarnsadoption, at give mulighed for fremmedadoption og at sikre lesbiske retten til forældreskab i forbindelse med kunstig befrugtning fastslået ved eller forud for barnets fødsel.
Det har vi også tilkendegivet i utallige situationer.
Det har vi sagt i forbindelse med masser af forslag, der har været til debat her i salen.
Men jeg skal ikke lægge skjul på, at jeg ikke synes, det her forslag er så præcist.
Jeg synes, man fra forslagsstillernes side måske har gjort det lidt mere utydeligt, hvad det egentlig indebærer, for vi er slet ikke uenige, når vi taler om at sikre seksuelle minoriteters trivsel og rettigheder, men jeg synes, der er behov for, at vi får en større klarhed over, hvad det er, der rent faktisk ligger i forslaget, for vi ser nogle problemer, og jeg vil godt lige nævne dem.
Når vi siger, at vi er parate til at fjerne hindringen i lov om registreret partnerskab, er det, fordi vi ikke finder, det er rimeligt, at man har lagt en forhindring, som rent faktisk betyder, at hvis folkekirken eller andre trossamfund ønsker at tage en beslutning om en kirkelig vielse af et homoseksuelt par, så må de ikke, fordi vi i dag har et forbud i lov om registreret partnerskab.
Jeg er i tvivl om, om det er det, der ligger i forslagsstillernes ønske.
Vi kan ikke rigtig se det, men vi ønsker at fjerne – og det vil vi meget gerne medvirke til, og jeg tror heller ikke, vi er uenige med forslagsstillerne – forhindringerne i lov om registreret partnerskab.
Så har jeg forstået ved at tale med forslagsstillerne, at man også mener, at det her forslag omfatter transseksuelle, og der vil jeg godt sige, at jeg mener, man er kommet lidt ud på et sidespor.
Vi betragter ikke transseksuelle som en seksuel minoritet.
Der kan være helt andre problemer, som der set i forhold til den gruppe kan være behov for at vi skal tage op, som vi skal løse, og som vi også meget gerne vil medvirke til at kigge på.
Men vi håber, at man fra forslagsstillernes side vil prøve at forstå, at vi synes, der er behov for en lidt større klarhed her, og vi håber egentlig, man fra forslagsstillernes side under udvalgsarbejdet – det kunne være helt naturligt – giver et mere klart billede af, hvad det egentlig præcis er, man godt vil have vi går ind i, og hvad det er, vi skal have kulegravet på en seriøs måde.
Lad os finde ud af det.
Vi ønsker reel ligestilling.
Vi ønsker at give minoriteter reel mulighed for ordentlig trivsel, for ordentlige rettigheder, og vi vil udvise den respekt, som vi rent faktisk mener mennesker bør opleve at have.
Det betyder også, at vi dermed i fællesskab kan medvirke til, at 2007 ikke bare på papiret er udnævnt i EU til ligebehandlingsår, men at vi også i realiteten vil sikre disse rettigheder i dansk lovgivning.
Vi synes, det er lidt pinligt, at man i Danmark ikke er på omgangshøjde med de øvrige europæiske lande.
Det, vi kan konstatere, er, at vi faktisk sakker bagud.
Tidligere var vi et foregangsland.
Det er vi ikke mere.